Det skandinaviske flyselskab SAS er blevet enige med den canadiske flyproducent Bombardier om erstatning efter de tre omstridte havarier med selskabet Dash Q400, som selskabet efterfølgende valgte at tage helt ud af drift. Aftalen betyder, at SAS kompenseres med "lidt over en milliard svenske kroner" i form af kontanter og rabat på køb af nye fly. SAS har som en del af aftalen givet tilsagn om at købe 27 nye fly af Bombardier med option på yderligere 24 fly. Der er tale om 13 jetfly CRJ900 og 14 turbopropelfly Q400 begge af typen NextGen. - Vi er meget tilfredse med aftalen med Bombardier. Vores kunder kommer til at rejse med de mest moderne regionalfly på markedet. CRJ 900 og Q400 NextGen passer godt ind i vores virksomhed i Nordeuropa, hvor vores kunder forventer sig komfortable og miljøvenlige rejser, siger koncernchef Mats Jansson, SAS. Flyleveringerne vil begynde i efteråret 2008 og fortsætte frem til 2011, oplyser selskabet. /ritzau/

Referat:
SAS får nye fly med rabat hos Bombardier som et plaster på såret efter den megen ballade om Dash 400 flyene, som SAS efter flere havarier tog helt ud af drift.